EUROOPAN KOMISSIO Bryssel 28.9.2022 COM(2022) 487 final 2022/0297(NLE) Ehdotus NEUVOSTON PÄÄTÖS kansainvälisen oliivineuvoston jäsenneuvostossa Euroopan unionin puolesta otettavasta kannasta oliiviöljyihin ja oliivin puristemassaöljyihin sovellettavaan kauppastandardiin

{SWD(2022) 309 final}



PERUSTELUT 1.Ehdotuksen kohde Tämä ehdotus koskee päätöstä kansainvälisen oliivineuvoston (IOC) jäsenneuvostossa unionin puolesta otettavan kannan vahvistamisesta, silloin kun tämän elimen on määrä antaa kaksi sellaista päätöstä, jotka koskevat oliiviöljyihin ja oliivin puristemassaöljyihin sovellettavaa kauppastandardia. 2.Ehdotuksen tausta 2.1.Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus Oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen, jäljempänä ’sopimus’, tarkoituksena on i) saavuttaa yhdenmukaisuus oliiviöljyjen, oliivin puristemassaöljyjen ja syötäväksi tarkoitettujen oliivien fysikaalis-kemiallisiin ja aistinvaraisiin ominaisuuksiin liittyvässä kansallisessa ja kansainvälisessä lainsäädännössä, jotta voitaisiin ehkäistä kaupan esteitä, ii) harjoittaa fysikaalis-kemiallisten ja aistinvaraisten ominaisuuksien testaukseen liittyvää toimintaa, jotta saataisiin lisää tietoa oliivituotteiden koostumuksesta ja laatuominaisuuksista ja voitaisiin sen myötä konsolidoida kansainvälisiä standardeja, ja iii) lujittaa kansainvälisen oliivineuvoston roolia kansainvälisen tiedeyhteisön huippuosaamisen foorumina oliivien ja oliiviöljyn alalla. Sopimuksen uusittu versio tuli voimaan 1. tammikuuta 2017. Euroopan unioni on sopimuksen osapuoli. 2.2.Jäsenneuvosto Jäsenneuvosto on kansainvälisen oliivineuvoston ylin vallankäyttäjä ja päätöksentekoelin. Se käyttää kaikkia toimivaltuuksia ja vastaa kaikista tehtävistä, jotka ovat tarpeen sopimuksen tavoitteiden saavuttamiseksi. Sopimuksen osapuolena Euroopan unioni on kansainvälisen oliivineuvoston jäsen ja edustettuna jäsenneuvostossa. Jäsenneuvoston päätökset tehdään yksimielisesti. Jos yksimieliseen päätökseen ei päästä, kauppastandardiin liittyvät päätökset katsotaan hyväksytyiksi, ellei vähintään neljäsosa jäsenistä tai jäsen tai jäsenet, joilla on yhteensä vähintään 100 osallistumiskiintiötä, torju niitä. Kansainvälisessä oliivineuvostossa on nykyään 18 jäsentä, ja Euroopan unionilla on 678 osallistumiskiintiötä yhteensä 1 000:sta. 2.3.Jäsenneuvoston suunnitellut säädökset Kansainvälisen oliivineuvoston toimeenpaneva sihteeristö toimitti 28. toukokuuta 2022 jäsenilleen kaksi kemiaa ja standardointia koskevaa päätöstä, jotka jäsenneuvoston on määrä hyväksyä. Esitetyt päätökset edellyttävät muutoksia komission asetukseen (ETY) N:o 2568/91. Kaavailtujen säädösten tarkoituksena on muuttaa oliiviöljyihin ja oliivin puristemassaöljyihin sovellettavaa kauppastandardia ja päivittää vahojen ja rasvahappojen etyyliestereitä koskeva analyysimenetelmä. Tämän ehdotuksen liitteenä oleva komission yksiköiden valmisteluasiakirja sisältää toimeenpanevan sihteeristön toimittamat päätösten tekstit, vastaavan kauppastandardin ja kutakin päätöstä koskevan menetelmän. Sopimuksen 20 artiklan 3 kohdan mukaan edellä mainittuun kauppastandardiin sisältyviä, jäsenneuvoston hyväksymiä laatu- ja puhtausvaatimuksia sovelletaan jäsenten kansainväliseen kauppaan. Lisäksi Euroopan parlamentin ja neuvoston asetuksen (EU) N:o 1308/2013 75 artiklan 5 kohdan e alakohdan mukaan kaupan pitämisen vaatimuksissa on otettava huomioon kansainvälisten elinten hyväksymät normisuositukset. Näin ollen liitteessä olevat päätökset vaikuttavat EU:n lainsäädäntöön, koska ne edellyttävät muutoksia komission asetukseen (ETY) N:o 2568/91. Jos päätösten tekemistä jäsenneuvoston 116. istunnon aikana lykätään sen vuoksi, että jotkut jäsenet eivät pysty antamaan hyväksyntäänsä, tässä päätöksessä täsmennetty kanta olisi otettava unionin puolesta myös hyväksymiseen tähtäävässä jäsenneuvoston mahdollisessa kirjeenvaihtomenettelyssä sopimuksen 10 artiklan 6 kohdan mukaisesti ennen sen kesäkuussa 2023 pidettävää seuraavaa sääntömääräistä istuntoa. 3.Unionin puolesta otettava kanta Jäsenneuvostossa hyväksyttävillä päätöksillä –muutetaan oliiviöljyihin ja oliivin puristemassaöljyihin sovellettavaa kauppastandardia COI/T.15/NC nro 3 poistamalla liite 1 ja yksinkertaistamalla δ-7-stigmastenolia koskevaa päätöksentekokaaviota

–tarkistetaan menetelmää COI/T.20/Do. nro 28 (vahojen, rasvahappojen metyyliestereiden ja rasvahappojen etyyliestereiden pitoisuuksien määrittäminen kapillaarikaasukromatografisella menetelmällä) vaihtoehtoisen analyysimenetelmän sisällyttämiseksi ja joidenkin vähäisten muutosten tekemiseksi nykyiseen menetelmään. Komission ja jäsenvaltioiden oliiviöljyalan tieteelliset ja tekniset asiantuntijat ovat keskustelleet perusteellisesti edellä mainituista päätöksistä. Päätökset edistävät oliiviöljyalan standardien kansainvälistä yhdenmukaistamista ja luovat kehyksen, joka takaa terveen kilpailun oliiviöljyalan tuotteiden kaupassa. Sen vuoksi niitä olisi puollettava. Edellä mainitut päätökset vastaavat unionin politiikan tavoitteita maataloustuotteiden kaupan pitämistä koskevien vaatimusten osalta Euroopan parlamentin ja neuvoston asetuksen (EU) N:o 1308/2013 II osan II osaston mukaisesti. Kansainvälisen oliivineuvoston jäsenneuvoston marraskuun 2022 istunnon esityslista muuttuu vielä, ja on mahdollista, että esityslistalle lisätään uusia unionin säännöstöön vaikuttavia päätöksiä. Kansainvälisen oliivineuvoston jäsenneuvoston tehokkaan työskentelyn ja samalla perussopimusten sääntöjen noudattamisen varmistamiseksi komissio aikoo täydentää ja/tai muuttaa tätä ehdotusta hyvissä ajoin, jotta neuvosto voi omaksua kannan myös kyseisiin päätöksiin. Kun otetaan huomioon kansainvälisen oliivineuvoston jäsenneuvoston päätöksentekomenettely, liitteessä esitettyjen päätösten hyväksymiseen tarvitaan unionin kanta. 4.Oikeusperusta 4.1.Menettelyllinen oikeusperusta 4.1.1.Periaatteet Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”. Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. 4.1.2.Soveltaminen käsiteltävänä olevassa asiassa Jäsenneuvosto on sopimuksella eli oliiviöljyä ja syötäväksi tarkoitettuja oliiveja koskevalla kansainvälisellä sopimuksella perustettu elin. Säädökset, jotka jäsenneuvoston on määrä antaa, ovat säädöksiä, joilla on oikeusvaikutuksia. Suunnitellut säädökset ovat sitovia kansainvälisen oikeuden nojalla sopimuksen 20 artiklan 3 kohdan mukaisesti, ja ne voivat vaikuttaa ratkaisevasti unionin säännöstön sisältöön erityisesti seuraavien osalta: asetukseen (EU) N:o 1308/2013 perustuvat delegoidut ja täytäntöönpanosäädökset oliiviöljyn kaupan pitämistä koskevien vaatimusten osalta. Tämä johtuu siitä, että asetuksen (EU) N:o 1308/2013 75 artiklan 5 kohdan e alakohdan mukaan kaupan pitämisen vaatimuksissa on otettava huomioon kansainvälisten elinten hyväksymät normisuositukset. Suunnitellulla säädöksellä ei täydennetä eikä muuteta sopimuksen institutionaalisia rakenteita. Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta. 4.2.Aineellinen oikeusperusta 4.2.1.Periaatteet SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää. 4.2.2.Soveltaminen käsiteltävänä olevassa asiassa Suunnitellun säädöksen pääasiallinen tavoite ja sisältö liittyvät yhteisteen kauppapolitiikkaan. Sen vuoksi ehdotetun päätöksen menettelyllinen oikeusperusta on SEUT-sopimuksen 207 artiklan 4 kohta.

4.3.Päätelmät Ehdotetun päätöksen oikeusperustana tulisi olla SEUT-sopimuksen 207 artiklan 4 kohta yhdessä SEUT-sopimuksen 218 artiklan 9 kohdan kanssa. 2022/0297 (NLE) Ehdotus NEUVOSTON PÄÄTÖS kansainvälisen oliivineuvoston jäsenneuvostossa Euroopan unionin puolesta otettavasta kannasta oliiviöljyihin ja oliivin puristemassaöljyihin sovellettavaan kauppastandardiin

EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1)Unioni teki oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen, jäljempänä ’sopimus’, neuvoston päätöksellä (EU) 2019/848, ja se tuli väliaikaisesti voimaan 1 päivänä tammikuuta 2017 neuvoston päätöksen (EU) 2016/1892 31 artiklan 2 kohdan mukaisesti. (2)Sopimuksen 7 artiklan 1 kohdan mukaisesti kansainvälisen oliivineuvoston jäsenneuvosto, jäljempänä ’jäsenneuvosto’, voi tehdä päätöksiä ja antaa suosituksia kyseisen sopimuksen määräysten soveltamiseksi. (3)Jäsenneuvoston on määrä hyväksyä 28 päivän marraskuuta ja 2 päivän joulukuuta 2022 välisenä aikana pidettävässä 116. istunnossaan päätös oliiviöljyihin ja oliivin puristemassaöljyihin sovellettavan kauppastandardin muuttamisesta sekä päätös vahoja ja rasvahappojen etyyliestereitä koskevan analyysimenetelmän päivittämisestä. (4)On aiheellista määrittää kanta, joka otetaan unionin puolesta jäsenneuvostossa, koska hyväksyttävät muutospäätökset ovat unionia sitovia muiden kansainvälisen oliivineuvoston jäsenten kanssa käytävän kansainvälisen kaupan osalta ja ne voivat vaikuttaa ratkaisevasti unionin oikeuden sisältöön, erityisesti niiden oliiviöljyn kaupan pitämistä koskevien vaatimusten osalta, jotka komissio on vahvistanut Euroopan parlamentin ja neuvoston asetuksen (EU) N:o 1308/2013 75 artiklan mukaisesti. (5)Päätökset, jotka jäsenneuvoston on määrä hyväksyä, koskevat kauppastandardin liitteen 1 poistamista ja δ-7-stigmastenolia koskevien päätöksentekokaavioiden yksinkertaistamista sekä vahojen ja rasvahappoetyyliestereiden määritysmenetelmän tarkistuksen 3 sisällyttämistä. Komission ja jäsenvaltioiden oliiviöljyalan tieteelliset ja tekniset asiantuntijat ovat keskustelleet päätöksistä perusteellisesti. Päätös edistää oliiviöljyalan standardien kansainvälistä yhdenmukaistamista ja luo kehyksen, joka takaa terveen kilpailun oliiviöljyalan tuotteiden kaupassa. Sen vuoksi päätöksiä olisi puollettava. (6)Jos päätösten tekemistä jäsenneuvoston 116. istunnon aikana lykätään sen vuoksi, että jotkut jäsenet eivät pysty antamaan hyväksyntäänsä, tämän päätöksen liitteessä esitetty kanta olisi otettava unionin puolesta hyväksymiseen tähtäävässä jäsenneuvoston mahdollisessa kirjeenvaihtomenettelyssä sopimuksen 10 artiklan 6 kohdan mukaisesti edellyttäen, että tällainen menettely käynnistetään ennen jäsenneuvoston kesäkuussa 2023 pidettävää seuraavaa sääntömääräistä istuntoa. (7)Jäsenneuvostossa olevat unionin edustajat voivat kuitenkin sopia kansainvälisen oliivineuvoston muihin menetelmiin tai asiakirjoihin tehtävistä teknisistä mukautuksista ilman uutta neuvoston päätöstä, jos ne johtuvat oliiviöljyihin ja oliivin puristemassaöljyihin sovellettavan kauppastandardin tarkistukseen liittyvistä muutoksista. (8)Jäsenneuvostossa olevien unionin edustajien olisi kuitenkin voitava pyytää, että kauppastandardin tai -menetelmien muuttamisen hyväksymistä lykätään myöhempään istuntoon unionin etujen säilyttämiseksi, jos on todennäköistä, että unionin puolesta otettavan kannan merkityksellisyyteen vaikuttavat ennen 116. istuntoa tai sen aikana esitettävät uudet tieteelliset tai tekniset tiedot, ON HYVÄKSYNYT TÄMÄN PÄÄTÖKSEN: 1 artikla